Bejaarde, kind deur krokodille doodgemaakArgieffoto ŉ Bejaarde vrou en ŉ negejarige seun is die afgelope naweek in twee afsonderlike voorvalle in Limpopo glo deur krokodille doodgebyt. Lt.kol. Moatshe Ngoepe, provinsiale polisiewoordvoerder, het Maandag gesê die jongste voorval het Sondag omstreeks 12:30 by die Mutalerivier in die Mashishi-nedersetting in die Makuya-polisiëringgebied plaasgevind. Die seun, Mulondo Ngarothe, het na bewering saam met ŉ groep seuns geswem toe krokodille hom gegryp het. “Die res van die seuns het na die nedersetting gehardloop om die volwassenes in kennis te stel. Lede van die gemeenskap het dadelik na die rivier gegaan, die seun se liggaam in die water sien dryf en die polisie ontbied,” het Ngoepe gesê. Dié voorval volg nadat Malatjie Mbengeni Sarah (76) van die Tshiulungoma-nedersetting se liggaam Vrydag in die Nandonidam gevind is. “Haar liggaam het tussen krokodille gedryf. Die polisie moes klippe in die water gooi om die krokodille te verjaag voor haar liggaam uit die water gehaal kon word. Die krokodille het weefsel van albei haar hande, bene en haar maag gevreet.” Die polisie doen twee geregtelike doodsondersoeke om die omstandighede rakende die voorvalle vas te stel. Ngoepe het ŉ beroep op die publiek gedoen om riviere en damme te vermy waarin krokodille en seekoeie moontlik kan wees.